
[bookmark: _Toc0]Szorosabb szakmai összefogás a kutyatartók és kedvenceink érdekében
A felelős kisállattartást, valamint a társállatok életútjának nyomon követését támogató korszerű digitális szolgáltatások kialakítása érdekében kötött egyműködési megállapodást a Nemzeti Élelmiszerlánc-biztonsági Hivatal (Nébih) több jelentős szakmai szervezettel. A hatóság a Magyar Állatorvosi Kamarával (MÁOK), a Magyar Terápiás és Segítőkutyás Szövetség Egyesületével (MATESZE), valamint a Magyar Ebtenyésztők Országos Egyesületeinek Szövetségével (MEOESZ) törekszik a jövőben a még szorosabb munkakapcsolatra.
A partnerségek célja a szakmai tapasztalatok megosztása, valamint olyan megbízható digitális fejlesztések támogatása, amelyek elősegítik a kisállattartók, első sorban a kutyatartók edukálását, az állategészségügyi adatok egységes kezelését, valamint a kisállatok életútjának átláthatóbb nyomon követését. A modern technológiai megoldások hosszú távon hozzájárulhatnak ahhoz, hogy a kisállattartók, az állatorvosok és a hatóságok gyorsabban és könnyebben hozzáférjenek a szükséges információkhoz.
A MÁOK közreműködése biztosítja, hogy az állategészségügyi szempontok hangsúlyosan jelenjenek meg a kisállatok jóllétét és nyomon követhetőségét támogató fejlesztésekben. A kisállatok azonosításához, egészségügyi ellátásához és kezeléséhez kapcsolódó adatok megfelelő rögzítése biztosítja az adatok megbízhatóságát és hitelességét, így elősegíti az állategészségügyi események átlátható dokumentálását.
A MATESZE szakmai közreműködése hozzájárul ahhoz, hogy a segítő- és terápiás kutyák képzésével, minősítésével és alkalmazásával kapcsolatos sajátos szempontok is megjelenjenek a szolgáltatások kialakításakor. A segítő- és terápiás kutyák kulcsszerepet töltenek be a fogyatékossággal élő emberek mindennapjaiban, valamint számos egészségügyi, oktatási és szociális intézmény munkáját támogatják, ezért esetükben különösen fontos a pontos és naprakész nyilvántartás.
A MEOESZ-szel történő együttműködés a felelős kutyatenyésztés és a tudatos kutyatartói döntések szélesebb körű érvényesülését ösztönzi. A tenyésztési és származási adatok hiteles és egységes nyilvántartása elősegíti az állatok életútjának nyomon követését, valamint hozzájárul a visszaélések kiszűréséhez, előmozdítva ezzel az átláthatóságot.
A három szervezet és a Nébih egymást kiegészítő szakmai tudása hozzájárulhat olyan innovatív, felhasználóbarát digitális megoldások kialakításához, amelyek javítják az információk megbízhatóságát és elérhetőségét, valamint biztosítják az állatjólléti szempontok érvényesülését és támogatják a felelős kisállattartói magatartás erősítését.
Az együttműködések a Nébih tervezett DIMOP_PLUSZ-1.3.19.-25-2026-00001 projektjének megvalósítását is megalapozzák.

